DA Den Europæiske Unions Tidende C 20/24

Bekendtgørelse til de personer, grupper og enheder, der er medtaget på den liste, der er omhandlet i artikel 2, stk. 3, i Rådets forordning (EF) nr. 2580/2001 om specifikke restriktive foranstaltninger mod visse personer og enheder med henblik på at bekæmpe terrorisme

(jf. bilaget til Rådets afgørelse 2009/62/EF af 26. januar 2009)

(2009/C 20/15)

Følgende oplysninger bekendtgøres hermed for de personer, grupper og enheder, der er medtaget på listen i Rådets afgørelse 2009/62/EF af 26. januar 2009.

Rådet for Den Europæiske Union har fastslået, at begrundelsen for at medtage de personer, grupper og enheder, der forekommer på ovennævnte liste over personer, grupper og enheder, der er underlagt de restriktive foranstaltninger i Rådets forordning (EF) nr. 2580/2001 af 27. december 2001 om specifikke restriktive foranstaltninger mod visse personer og enheder med henblik på at bekæmpe terrorisme (1), fortsat er gyldig. Rådet har derfor besluttet fortsat at lade disse personer, grupper og enheder være opført på listen.

Ifølge forordning (EF) nr. 2580/2001 indefryses alle midler, andre finansielle aktiver og økonomiske ressourcer, der tilhører de berørte personer, grupper og enheder, og der må hverken direkte eller indirekte stilles pengemidler, andre finansielle aktiver og økonomiske ressourcer til rådighed for dem.

Disse personer, grupper og enheder gøres opmærksom på muligheden for at indgive en anmodning til de kompetente myndigheder i den eller de relevante medlemsstater, der er anført i bilaget til forordningen, med henblik på at opnå tilladelse til at anvende indefrosne midler i forbindelse med essentielle behov eller specifikke betalinger (i overensstemmelse med artikel 5, stk. 2, i forordningen). Der findes en ajourført liste over disse kompetente myndigheder på følgende websted:

http://ec.europa.eu/comm/external_relations/cfsp/sanctions/measures.htm

De berørte personer, grupper og enheder kan indgive anmodning om at få Rådets begrundelse for, at de er medtaget på ovennævnte liste (medmindre begrundelsen allerede er blevet meddelt dem). Alle sådanne anmodninger stiles til følgende adresse: Rådet for Den Europæiske Union (att.: CP 931 designations), rue de la Loi 175, B-1048 Bruxelles.

De berørte personer, grupper og enheder kan til enhver tid indgive anmodning med tilhørende dokumentation til Rådet om, at afgørelsen om at medtage og fortsat lade dem være opført på ovennævnte liste tages op til fornyet overvejelse, til ovennævnte adresse. Sådanne anmodninger vil blive behandlet ved modtagelsen. I den forbindelse gøres de berørte personer, grupper og enheder opmærksom på Rådets regelmæssige revision af listen, jf. artikel 1, stk. 6, i fælles holdning 2001/931/FUSP. For at anmodninger kan blive taget i betragtning i forbindelse med næste revision, skal de forelægges inden for to måneder efter offentliggørelsen af denne bekendtgørelse.

Der gøres ligeledes opmærksom på, at de berørte personer, grupper og enheder har mulighed for at indbringe Rådets afgørelse for De Europæiske Fællesskabers Ret i Første Instans på de betingelser, der er fastsat i artikel 230, stk. 4 og 5, i traktaten om oprettelse af Det Europæiske Fællesskab.

(1) EUT L 344 af 28.12.2001, s. 70.